Íslensk málnefnd

Íslensk málnefnd var sett á fót árið 1964 og tók við af svokallaðri „nýyrðanefnd“ sem hafði verið stofnuð 1952 til að búa til íslensk nýyrði yfir ýmis tæknileg hugtök. Hún starfar samkvæmt lögum nr. 61/2011 um stöðu íslenskrar tungu og íslensks táknmáls. 

Hlutverk Íslenskrar málnefndar er að veita stjórnvöldum ráðgjöf um málefni íslenskrar tungu á fræðilegum grundvelli og gera tillögur til ráðherra um málstefnu, auk þess að álykta árlega um stöðu íslenskrar tungu. Málnefndin getur átt frumkvæði að ábendingum um það sem vel er gert og það sem betur má fara við meðferð íslenskrar tungu á opinberum vettvangi. Íslensk málnefnd semur íslenskar ritreglur sem gilda meðal annars um stafsetningarkennslu í skólum og ráðherra gefur út með auglýsingu í Stjórnartíðindum. Grundvallarbreytingar á ritreglum eru háðar samþykki ráðherra. Nýjasta auglýsingin er frá 2018.

Skrifstofa Íslenskrar málnefndar er í Árnastofnun. 

 Íslensk málstöð 
Íslensk málstöð var skrifstofa og framkvæmdastofnun Íslenskrar málnefndar frá 1985. Íslensk málstöð var sameinuð fleiri stofnunum á sviði íslenskra fræða árið 2006, í Stofnun Árna Magnússonar í íslenskum fræðum. Málræktarsvið stofnunarinnar sinnir verkefnum sem áður voru unnin á Íslenskri málstöð.

Tilvísanir

 Tenglar
 Vefur íslenskrar málnefndar
 Íslenskar ritreglur

Flokkur:Íslenskar nefndir
Flokkur:Íslenska